Mitte tuluallikas, vaid lisaväärtus  Ivar Vilbergi sõnul ei olnud investeering mõeldud suureks  sissetulekuallikaks, pigem olemas olnud võimaluste ärakasutamiseks, mis annaks ühtlasi kohvikule lisaväärtuse: "Minul oli see eelis, et enamik vajalikku oli juba olemas, pagaritsehh sai neli aastat tagasi valmis. Kui oleks pidanud praeguses majanduslikus olukorras nullist alustama, siis nii väikeses kohas poleks hakkama saanud."    Seda, et pagariäri üksi oleks Arukülas tulutoov ettevõtmine, omanik ei usu: "Arukülas on klientuuriga nii, nagu on, ja bussiga rahvast juurde ei too."    Ta  loodab, et Aruküla inimesed harjuvad uue võimalusega ja satuvad kohvikusse sagedamini. Koos pagariäri avamisega pikendati varem ainult lõunaajal avatud olnud kohviku lahtiolekuaegu tööpäeviti õhtul kella kaheksani ja esmakordselt ollakse avatud ka laupäeviti.    "Vaatame, hoiame suve lõpuni veel lahtiolekuaegu pikana ja siis juba majanduslik olukord näitab, kuidas talveperioodil käitume."